Ακόμα μια τηλεοπτική επιτυχία ετοιμάζει το MEGA, στα πλαίσια του νέου του προγράμματος.

Στα πρότυπα της πολύ επιτυχημένης τηλεοπτικής μεταφοράς του “My name is Earl” στην ελληνική τηλεόραση με το όνομα «Με λένε Βαγγέλη», σειρά φαίνεται να έχει η πολύ επιτυχημένη σειρά του AMC, “The Walking Dead”.

Μετά την τεράστια επιτυχία που γνωρίζει το The Walking Dead ανά τον κόσμο, οι επικεφαλής της βραδυνής ζώνης του MEGA πήραν την τολμηρή απόφαση να κάνουν την πρώτη μεταφορά σειράς με ζόμπι στην ελληνική τηλεόραση. Μάλιστα έχει ήδη δομηθεί σε μεγάλο βαθμό το καστ της σειράς που θα λέγεται «Οι νεκροί που περπατούν», διαμορφώνοντας ένα ρόστερ γεμάτο αστέρες της ελληνικής τηλεόρασης και όχι μόνο!

Πηγές θέλουν τον Χάρη Ρώμα στο ρόλο του σερίφη Rick, τον Κώστα Σόμερ στο ρόλο του σκληρού Shane, την Ιωάννα Παππά στο ρόλο της αντιπαθητικής Lori, ενώ όπως φαίνεται προετοιμάζεται το έδαφος για τη μεγάλη επιστροφή του Απόστολου Γκλέτσου στο χώρο του θεάματος, ενσαρκώνοντας το ρόλο του χωριάτη Daryl. Μάλιστα, όπως διευκρινίζουν κύκλοι της παραγωγής, τα σχετικά γυρίσματα θα γίνουν στην ευρύτερη περιοχή της Στυλίδας. Εκπλήξεις αποτελούν τα ντεμπούτα των MC Yinka στο ρόλο του T-Dog και του μικρού Κυριάκου από τη Δραπετσώνα στο ρόλο του γιού των Rick και Lori, Carl.

Στέλεχος του καναλιού της Παιανίας δήλωσε, σχολιάζοντας τη σύνθεση του καστ: «Θεωρούμε πως οι επιλογές των ηθοποιών ταιριάζουν απόλυτα στο πνεύμα της σειράς. Μπορεί να φαίνεται πως παίρνουμε μεγάλο ρίσκο με την επιλογή του MC Yinka, όμως γιατί όχι;».

Πληροφορίες αναφέρουν επιπλέον πως τα σκηνικά και κοστούμια θα αναλάβει γνωστή κάτοχος fashion blog και περσόνα του ελληνικού twitter που δεν έχει ακόμη ανακοινωθεί, ενώ αναζητείται ο καλλιτέχνης στον οποίο θα ανατεθεί το ιδιαίτερα απαιτητικό μακιγιάζ των ζόμπι.

Τα πρώτα σχόλια από κριτικούς και κοινό είναι ενθαρρυντικά. Στον αντίποδα, αντίδραση υπήρξε εκ μέρους του Γιώργου Χρανιώτη, ο οποίος δήλωσε συντετριμμένος που δε θα συμπεριλαμβάνεται στο καστ, αφού ανέμενε σχετική πρόταση λόγω της εμπειρίας του με τους νεκροζώντανους στην κινηματογραφική παραγωγή «Το Κακό 2».